যৌন তাড়না একজন মানুষকে কতখানি নীচে নামাতে পারে, তার এক ভয়ঙ্কর দৃষ্টান্ত এই ঘটনা। উত্তর প্রদেশের বারেলির এক তরুণী পুলিশের কাছে অভিযোগ দায়ের করেছেন তাঁর বাবার নামে। অভিযোগে জানিয়েছেন, তাঁর বাবা মোট ১৪০ জন মহিলার সঙ্গে অবৈধ সম্পর্কে লিপ্ত হয়েছেন সারা জীবনে। এমনকী বহুবার ধর্ষণ করেছেন ওই তরুণীকেও।
তরুণী তাঁর অভি‌যোগে জানিয়েছেন, ১৯৯২ সালে তাঁর বাবা চন্দ্রপালের সঙ্গে বিয়ে হয় তাঁর মায়ের। চন্দ্রপাল তখন পুলিশের কনস্টেবল হিসেবে কর্মরত। বিয়ের কয়েক বছরের মধ্যেই স্বামীর যৌন তাড়না ও বিবাহ-বহির্ভূত সম্পর্কে বার বার লিপ্ত হওয়ার অভ্যাস সম্পর্কে অবহিত হন চন্দ্রপালের স্ত্রী। তিনি আশঙ্কা করেছিলেন, চন্দ্রপালের যৌন ক্ষুধা থেকে হয়তো রেহাই পাবেন না তাঁর মেয়েও। তাই বাবার হাত থেকে মেয়েকে রক্ষা করতে মেয়ের যখন মাত্র ১৪ বছর বয়স তখনই বিয়ে দিয়ে দেন তাঁর। কিন্তু চন্দ্রপাল যে কত নীচে নামতে পারেন, সে সম্পর্কে সম্ভবত সম্যক ধারণা তখনও তাঁর ছিল না।

চন্দ্রপালের নিহত স্ত্রী
চন্দ্রপালের ব্যভিচারের কথা যে নিজের স্ত্রী ও পুত্র জেনে ফেলেছেন, তা যখন জানতে পারেন চন্দ্রপাল তখন তাঁদের দু’জনকেই হত্যা করেন। ২০১০ সালে ছেলেকে ও ২০১৫ সালে স্ত্রী‌কে খুন করেন তিনি। কিন্তু বাবার কিছু লুকনো চিঠি পড়ে তাঁর এই কীর্তির কথা জানতে পেরে যান ওই তরুণীও। বাবার কাছে জবাবদিহি চাইতে সরাসরি তাঁর মুখোমুখি দাঁড়ান তিনি। চন্দ্রপাল মেয়ের অভিযোগের কথা শুনে অসম্ভব ক্ষিপ্ত হয়ে ওঠেন, এবং স্থির করেন এর জন্য উপযুক্ত শিক্ষা দেবেন মেয়েকে। মেয়ের কপালে বন্দুক ঠেকিয়ে তাঁকে ধর্ষণ করেন চন্দ্রপাল। সেই দৃশ্যকে ক্যামেরাবন্দি করে মেয়েকে ব্ল্যাকমেল করা শুরু করেন। চাপে প়ড়ে তরুণী আরও বেশ কয়েকবার চন্দ্রপালের সঙ্গে মিলিত হতে বাধ্য হন।

চন্দ্রপালের সেই খাতা যাতে লিপিবদ্ধ রয়েছে তার ব্যভিচার
কালক্রমে বাবার কীর্তিকলাপ সম্পর্কে আরও প্রমাণ হাতে আসে তরুণীর। তিনি বাবার একটি খাতা আবিষ্কার করেন, যেখানে কবে কোন মহিলার সঙ্গে কীভাবে মিলিত হয়েছেন চন্দ্রপাল সে সম্পর্কে বিস্তারিত তথ্য লিপিবদ্ধ করে রেখেছেন তিনি নিজেই। সেই খাতা থেকে তরুণী জানতে পারেন, চন্দ্রপাল মোট ১৪০ জন মহিলার সঙ্গে অবৈধ সম্পর্কে লিপ্ত হয়েছেন।
আর সহ্য করা সম্ভব হয়নি তরুণীর পক্ষে। তিনি পুলিশের কাছে যৌন ব্যাভিচারের অভিযোগ দায়ের করেন বাবার বিরুদ্ধে। কিন্তু পুলিশ চন্দ্রপালের বিরুদ্ধে কোনও পদক্ষেপই নাকি নেয়নি। এখন ওই তরুণী নিজের এবং স্বামী-সন্তানের প্রাণের আশঙ্কা করছেন। তাই এবার তিনি দ্বারস্থ হয়েছেন ল’ এনফোর্সমেন্ট সংস্থাগুলির এবং সংবাদ মাধ্যমের। আসলে যে সমস্যার কথা তিনি তুলে ধরেছেন, তা তো একা তাঁর সমস্যা নয়, ভারতে ঘরোয়া নির্যাতনের শিকার হওয়া অজস্র নারীর সমস্যা। কাজেই এখন তাঁর সুবিচার পাওয়ার অর্থ, নারীর সম্মান সম্পর্কে দেশের সমাজ ও প্রশাসন সত্যিই চিন্তিত।